Сооронбек Чойбеков

Сооронбек Чойбеков (1908-ж., Чимкент айылы — ?) — кыргыз төкмө акыны, коомдук ишмер, Улуу Ата Мекендик согуштун катышуучусу.

 Өмүр баяны 
Сооронбек Чойбеков 1908-жылы азыркы Киров районуна караштуу Чимкент айылында жарды үй-бүлөдө туулган. Ата-энеси ар кандай байларга жалданып иштеген эмгекчил адамдар болгон. Жаштайынан жетим калып, турмуштун оор шарттарын башынан өткөргөн. Балалык чагында мал багып, жалчы болуп иштеген.

Октябрь революциясына чейинки мезгилде анын жашоосу жакырчылыкта өткөн. Совет бийлиги орногондон кийин айыл жаштары менен бирге коомдук иштерге активдүү катыша баштайт.

1920-жылдары Ленин комсомолунун катарына өтүп, комсомол уюмунда иштеген. 1930-жылы башталгыч мектепти бүтүрүп, өз айылындагы жаңы уюшулган III Интернационал атындагы колхоздун башкармалыгына дайындалган. Кийин алты айлык мугалимдерди даярдоо курсун аяктаган.

1938-жылы Фрунзе шаарындагы педагогикалык окуу жайына окууга кирген. Окуусун аяктап жаткан мезгилде Улуу Ата Мекендик согуш башталып, замандаштары менен бирге фронтко аттанган. Согушта оор жаракат алып, бир колунан ажыраган. 1944-жылы туулган айылына кайтып келген.

1944–1947-жылдары колхоздун төрагасы болуп иштеген. 1947-жылы Чаткал районундагы бөлүмдүн начальниги болуп дайындалган. Андан кийин узак жылдар бою колхоздо бригадир, кой фермасынын жетекчиси сыяктуу кызматтарды аркалаган.

1968-жылдан тартып Улуу Ата Мекендик согуштун майыбы жана эмгек ардагери катары персоналдык пенсионер болгон.

 Чыгармачылыгы 
Сооронбек Чойбековдун акындык таланты жаш кезинен эле байкалган. Ал он жашынан тартып айыл арасында уккан ырларды ырдап жүргөн. Анын чыгармачылыкка кызыгуусуна эл оозеки чыгармачылыгын жакшы билген атасынын таасири чоң болгон.

Акын катары таанылышы совет доорунун алгачкы жылдарына туура келет. Өз чыгармаларында эмгек, турмуш, коомдук өзгөрүүлөр жана адам тагдыры темаларын чагылдырган.

Токтогул Сатылганов менен 14 жашында азыркы Киров районундагы Фрунзе колхозунда биринчи жолу жолукканы тууралуу эскерүүлөрү бар.

Туулуп эсейгенден бери карай, 
Башымдан эчен турмуш өттү далай. 
Жашымдан ата- энесиз жетим калып, 
Кой багып, уй кайтарып, болдум малай. 
Үстүмдө жыртык чапан, жыртык чокой, 
Жашоодо мындан артык жыргал жоктой. 
Кышкысын бороон согуп, кар жааса да, 
Жаш экем, жүрө берген сезип койбой. 
Октябрь революциясына чейинки акындын турмушу мына ушундай жакырчылакта өтөт. Оор турмуштун түйшүктөрү менен алпурушуп жүргөн мезгилде, акындын өз сөзү менен айтканда: 
Акыйкатсыз ак падыша түшкөн имиш, 
Бир адам кедейлерге бүткөн имиш .
Бай-манаптын бардыгын бүт курутуп, 
Калгандарды алдыртан издер имиш. 
Куу чарыктар чоң болуп чыгар имиш, 
Кедейден болуш-старчын турат имиш. 
Кези келип байларга азап берип
Малды талап, камписке кылат имиш. 
деген кабар бат эле айылга желдей тарап кетет. Көп узабай 
Ленин үнү шаңк этип
Октябрь таңы жарк этип, 
Эрк алып кыргыз кубанды, 
Эзилген кайгы дат кетип. 
Бүткүл эмгекчилер менен бирге Сооронбек да байдын таягынан кутулуп эркиндик , теңдик алат.

 Негизги чыгармалары 

 «Өмүрдүн өткөндөгү убагынан»
 «Карыя чабандын сөзү»
 «Сагынгандан»
 «Коммунизм нурун чачты жаркырап»
 «Жанышбекке»
 «Күкүнгө»
 «Разаканга арнап»

 Колдонулган адабияттар 
Акындар чыгармачылыгынын тарыхынын очерктери. — Фрунзе 1988
Категория:Арип боюнча инсандар
Категория:Акындар